P. Prokopovič, poslanec: (2002-03-21):
Keď sa v decembri 1998 uskutočnilo v Žiline prvé ustanovujúce zhromaždenie delegátov, zakladajúcich členov Slovenskej živnostenskej komory, ktoré schválilo základné dokumenty komory a zvolilo príslušné orgány, znamenalo to začiatok fungovania tejto novovznikajúcej organizácie nielen de iure, ale aj de facto. Od tej chvíle uplynulo niečo viac ako tri roky a tento čas nás už oprávňuje posúdiť a zhodnotiť prínos Slovenskej živnostenskej komory na formovanie podnikateľského prostredia v Slovenskej republike a na tomto základe aj navrhovať zmeny legislatívneho rámca, podľa ktorého sa činnosť komory riadi. Slovenská živnostenská komora sa svojím pôsobením v uplynulom období postupne prepracovala až do dnešnej pozície, keď už patrí k subjektom, ktorý je z hľadiska svojho významu prinajmenšom rovnocenný s ďalšími organizáciami a subjektmi podnikateľov, zastupujúcimi ich spoločné záujmy už relatívne nepomerne mnoho rokov. Mám pritom na mysli také všeobecne známe organizácie, ako sú Združenie podnikateľov Slovenska či Slovenský živnostenský zväz. Konštituovaním Slovenskej živnostenskej komory sa podarilo dosiahnuť, že aj malí a strední podnikatelia, najmä podnikajúce fyzické osoby, živnostníci, získali strešnú organizáciu, ktorá je spôsobilá lepšie a účinnejšie obhajovať ich oprávnené záujmy, ako sa o to predtým len s ťažkosťami pokúšali robiť iné cechové či tovarišské spoločenstvá alebo združenia v postavení občianskych združení. Za jeden z pozitívnych výsledkov pôsobenia komory možno tiež považovať práve predkladaný návrh zákona, ktorým sa mení a dopĺňa zákon č. 126/1998 Z. z. o Slovenskej živnostenskej komore v platnom znení. Podľa mojich informácií, ktoré mám, pripravilo tento návrh zákona Ministerstvo vnútra Slovenskej republiky práve v úzkej súčinnosti so zástupcami Slovenskej živnostenskej komory, čo sa prejavilo prakticky aj v bezproblémovom prerokovaní jeho znenia so všetkými inštitúciami podnikateľov vrátane spomínanej Slovenskej živnostenskej komory. Myslím si, že takýto prístup k príprave legislatívnej normy, ktorý je zatiaľ v praxi, žiaľ, nie vo veľkej miere využívaný, možno smelo označiť aj za príkladný a určite aj pre ostatné rezorty nasledovaniahodný. V predkladanej novele zákona o Slovenskej živnostenskej komore sa navrhuje úprava hlavne takých prvkov platného zákona, ktoré, ako ukázala prax, negatívne ovplyvňujú efektívne fungovanie komory a jej ďalší rozvoj. Všetky vecné zmeny sú výsledkom aj vlastnej sebareflexie a kritického vnútorného zhodnotenia doterajšieho chodu a organizácie Slovenskej živnostenskej komory a sú formulované s cieľom, aby výsledná účinnosť fungovania komory bola pre podnikateľov ešte citeľnejšia ako dosiaľ. Do tejto kategórie patria predovšetkým zmeny týkajúce sa členstva v komore, volebného obdobia jednotlivých orgánov komory, voľby delegátov či priebehu samotného zhromaždenia delegátov. Okruh zmien, ktoré majú umožniť aktivizáciu činnosti komory navonok, možno rozdeliť do dvoch základných skupín. V tej prvej sú zahrnuté zmeny, ktorými sa navrhuje rozšíriť pôsobnosť Slovenskej živnostenskej komory v oblasti odovzdávania nazhromaždených poznatkov a skúseností formou vzdelávania, poradenstva a konzultácie aj subjektom, ktoré nepatria k jej dobrovoľným členom. Druhá skupina zmien sa týka úpravy vzťahov medzi komorou a orgánmi štátnej správy pôsobiacimi na úseku živnostenského podnikania. Prijatím navrhnutých zmien sa oprávnene umožní komore navrhovať osobitné podmienky prevádzkovania koncesovaných živností a aktívne sa zúčastňovať na výkone kontroly dodržiavania podmienok a povinností. Tým sa umožní naplniť reálnym obsahom už existujúcu pôsobnosť komory v oblasti posudzovania riadneho, poctivého a odborného prevádzkovania živnosti. Som presvedčený, že všetci podporíte posunutie zákona do druhého čítania a tým aj prispejete k naplneniu nášho spoločného zámeru podpory malého a stredného podnikania. Ďakujem za pozornosť a vopred za podporu návrhu. I. Presperín, podpredseda NR SR: Ďakujem pekne, pán poslanec, za vaše vystúpenie v rozprave. Konštatujem, že vystúpil jediný poslanec, ktorý bol prihlásený do rozpravy. Preto vyhlasujem rozpravu o tomto bode programu za skončenú. Pýtam sa, pán minister, či sa chcete vyjadriť k rozprave. Nie. Pán spravodajca sa sám k sebe vyjadrovať nebude. Dovoľte mi ešte predtým privítať na balkóne parlamentu žiakov zo Základnej školy z Galanty. Vitajte v parlamente, žiaci! (Potlesk.) Páni poslanci, prerušujem rokovanie o tomto bode programu s tým, že by sme hlasovali o celom bloku zákonov, ktoré predkladá pán minister Šimko, potom naraz. Ďakujem, pán poslanec. Ďalším bodom programu je prvé čítanie o vládnom návrhu zákona o používaní analýzy deoxyribonukleovej kyseliny na identifikáciu osôb . Vládny návrh zákona ste dostali ako tlač 1380. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady pod č. 1546. Z poverenia vlády Slovenskej republiky návrh zákona uvedie minister vnútra Slovenskej republiky Ivan Šimko. Prosím, pán minister, aby ste sa ujali slova.